Eskom-bestuurder weier dat kliënt Afrikaans praat – “Hier praat ons nie Afrikaans nie.” | SAUK.co.za - Nuus.info
Eskom-kliënt van Grabouw in die Wes-Kaap het Donderdag gehoor “Hier praat ons nie Afrikaans nie,” toe hy by die kragverskaffer se kantoor kom om ’n kwessie te bespreek.
Ivan Kortje, een van die VF Plus se premierskandidate vir die Wes-Kaap, wat sê hy is verbied om by Eskom in Grabouw Afrikaans te praat.
Ivan Kortje, een van die VF Plus se premierskandidate vir die Wes-Kaap, sê die bestuurder van die tak het geweier dat hy sy situasie aan ’n ander, ook Afrikaanssprekende, Eskom-werknemer verduidelik.
“Sy (die bestuurder) het gesê as ek weier om Engels te praat moet ek haar kantoor verlaat,” sê Kortje.
“Toe gaan ek maar uit. Ek het aangebied om alles vir haar te vertaal, maar sy het steeds geweier.
“Ek voel dit is onregverdig,” sê Kortje. “Afrikaans is my moedertaal, en ek behoort toegelaat te word om dit te praat. Dit is my reg.
“Net omdat ek ’n bruin man is, beteken dit nie ek is minder lief vir my taal nie. Afrikaans is ín my, dis deel van my binnegoed,” sê Kortje.
Kortje is na Eskom se kantoor in Grabouw nadat die kragtoevoer na ’n gedeelte van sy huis afgeskakel is.
“Hulle het gesê daar is ’n onwettige verbinding. Ek het daarheen (na die kantoor) gegaan om te hoor waar dit vandaan kan kom, want hulle het self onlangs die kragboks daar opgesit,” sê Kortje.
“Eskom behandel al sy kliënte dieselfde,” sê Khulu Phasiwe, nasionale woordvoerder van die kragverskaffer. “Eskom respekteer al die kulture en tale van die gemeenskappe met wie sake gedoen word.
“Die manier waarop een van ons kliënte – of enigiemand anders – na bewering behandel is, weerspieël nie Eskom se sinobuntu (omgee)-waardes wat daarop gemik is om kliënte eerste te stel nie,” sê Phasiwe.
“Die saak sal ondersoek word en die gepaste stappe sal gedoen word om te verseker dat hierdie voorval nie by hierdie of enige ander Eskom-gerief herhaal word nie.”
« ANC skep daagliks nuwe rassiste, SA word regeer deur die Kommunistiese mafia!
Ooit Gewonder Wie U Stamvaders en Stammoeders is Wat Vanaf Europa Gekom Het? Ontdek U Familieboom Nou! »